SET ภาคบ่ายพลิกกลับมาพุ่งกว่า 10 จุดหลังแกว่งตัวผันผวน
SET ภาคบ่ายพลิกกลับมาพุ่งกว่า 10 จุดหลังแกว่งตัวผันผวน ล่าสุดเมื่อเวลา 15.59 น. ดัชนี SET อยู่ที่ 1,311.46 จุด เพิ่มขึ้น 10.40 จุด หรือ 0.80%
25 ส.ค. 2558

ผู้สื่อข่าวรายงานว่า ตลาดหุ้นไทยภาคบ่ายพลิกกลับมาเป็นบวกกว่า 10 จุดจากปิดลบในภาคเช้า โดยดัชนีแกว่งตัวผันผวนทั้งแดนบวกและลบในระหว่างวัน ขณะที่แรงซื้อกลับหุ้นขนาดใหญ่นำโดยหุ้น PTT ที่บวกกว่า  4%  รวมถึงมีแรงซื้อเข้ามาในหุ้นกลุ่มแบงก์ ผลักดันให้ภาพรวมตลาดฟื้นตัวขึ้นในขณะนี้
เมื่อเวลา 15.46 น.ดัชนี SET อยู่ที่ 1,311.17 จุด เพิ่มขึ้น 10.11 จุด หรือ 0.78%     ล่าสุดเมื่อเวลา  15.59 น. ดัชนี SET อยู่ที่ 1,311.46  จุด เพิ่มขึ้น 10.40 จุด หรือ 0.80%  มูลค่าซื้อขาย 48,013.02 ล้านบาท
น.ส.ธีรดา ชาญยิ่งยงค์ ผู้ช่วยผู้อำนวยการฝ่ายวิเคราะห์หลักทรัพย์ บล.ฟิลลิป(ประเทศไทย)กล่าวว่า ตลาดหุ้นไทยในช่วงบ่ายมีการดีดกลับขึ้นไปได้กว่า 10 จุด เป็นไปในทิศทางเดียวกับตลาดต่างประเทศ ทั้งตลาดหุ้นอื่นในภูมิภาคเอเชียต่างอยู่ในแดนบวกกันทั่วหน้า เช่นเดียวกับตลาดในยุโรปที่บวกราว 3% และดาวโจนส์ฟิวเจอร์สก็บวกกว่า 400 จุด ซึ่งเป็นการรีบาวด์กลับหลังจากที่ได้ปรับตัวลงไปแรงเมื่อวานนี้ และยังคาดหวังว่าตลาดสหรัฐฯจะดีดกลับขึ้นในคืนนี้ด้วย
อย่างไรก็ดี ยังไม่คาดหวังว่าจะมีการปรับขึ้นแรง เนื่องจากตลาดฯยังมีปัจจัยกดดันจากจีน ที่การปรับเปลี่ยนนโยบายของจีนก็มีผลต่อตลาดฯด้วยเหมือนกัน
พร้อมให้แนวรับ 1,300 จุด ส่วนแนวต้าน 1,320 จุด